題清芬閣
作者：長倩
朝代：宋

paragraphs: 先生有古風，杳出塵外格。
猶如陵空鴻，矯矯奮六翮。
鏘金中律呂，詠性甘糠覈。
苦調非孟酸，□適鄙韓窄。
逸韻肩曹劉，雄詞卑甫白。
空遺茂陵稿，未前宣室席。
瓌寶豈終埋，簡編綴陳迹。
予生誦風雅，嗜好真成癖。
盥手讀終篇，喜同藏拱璧。
裔孫文昌郎，授受良珍惜。
小巫畏大匠，累句屢承索。
續貂愧非尾，成裘由聚腋。
皇華間白雪，雜唱紛繳繹。
意欲揚祖美，不問玉與石。
長言拙稱贊，徒慕郢中客。